У паняцця ёсць і іншыя значэнні, гл. Фліндэрс.

**Востраў Фліндэрс** (англ.: Flinders Island) — востраў у праліве Баса, які ляжыць за 20 км на паўночны ўсход ад вострава Тасманія. Найбуйнейшы востраў у групе астравоў Фюрно. Уваходзіць у склад штата Тасманія. Плошча вострава — каля 1333 км². Вышэйшая кропка — *гара Стшалецкага* (756 м). Найбуйнейшыя населеныя пункты — Уайтмарк (англ.: Whitemark) і Лэдзі-Бэран (англ.: Lady Barron).

Насельніцітва (2016 г.) — 833 чалавек.

Геаграфія
---------

Прыбярэжныя скалы
У геалагічнай будове вострава Фліндэрс пераважаюць горныя хрыбты, якія складзеныя з гранітных парод і займаюць трэць усяго вострава. Найбольш буйныя з іх — града Стшалецкага (англ.: Strezelecki Range), Дарлінг (англ.: Darling Range), гара Кілікрэнкі (англ.: Mount Killiecrankie) і Патрыярх (англ.: The Patriarchs). 

Прыкладна палова вострава ўяўляе сабою прыбярэжныя выдмы з роднаснымі глебавымі адкладамі, якія фармуюць раўніну ва ўсходняй частцы вострава Фліндэрс і вузкую паласу на заходнім узбярэжжы. У шматлікіх нізінных месцах са мноствам лагун можна знайсці эстуарыявыя пласты з пяску, гліны і галькі. Вышэйшая кропка вострава Фліндэрс — гара Стшалецкага (756 м). Іншыя пікі дасягаюць вышыні 400 м.

Мноства невялікіх рачных струменяў, якія бягуць у бок берага, утвараюць пераважны малюнак гідраграфічнай сеткі. Найбуйнейшыя рэкі, якія бяруць пачатак у сельскагаспадарчых землях, цякуць у бок усходняга ўзбярэжжа і ўпадаюць у чатыры вузкіх марскіх заліва. Шматлікія рэкі з'яўляюцца толькі пасля моцных дажджоў, што звязана з маленькай даўжынёй рэк і крутасцю мясцовасці, па якой яны цякуць.

Уздоўж усходняга берага вострава Фліндэрс размешчана мноства прыбярэжных лагун.

Клімат марскі мяккі. Найбольш цёплы месяц — люты, калі тэмпература трымаецца каля +22,7°C. У ліпені яна паніжаецца да +13,4°C, вядомы выпадкі замаразкаў да -3,5°C. Сярэднегадавая колькасць ападкаў — 743,7 мм.

Прырода
-------

З-за рознай колькасці ападкаў, вышыннасці, геалагічнай будовы і ландшафту на астравах вялікая разнастайнасць глеб і формаў расліннасці. Уздоўж прыбярэжных выдмаў пераважаюць глебы з вялікім утрыманнем вапны, на якіх растуць нізкарослыя хмызнякі і нізінныя дрэвы. На мяккахвалістых раўнінах у заходняй частцы вострава пераважае монафракцыённы пясок і неаднастайныя глебы, на якіх растуць эўкаліпты.

Востраў Фліндэрс знакаміты мноствам рэдкіх відаў птушак. Цэнтральная і ўсходняя часткі вострава абвешчаны тэрыторыямі, важнымі для птушак, створаны асаблівы ахоўваемы рэжым.

Гісторыя
--------

У канцы верхняга палеаліта Фліндэрс быў населены продкамі абарыгенаў, аднак каля 6000 — 4000 гадоў таму карэннае насельніцтва знікла па невядомых прычынах. 

У 1773 г. востраў быў адкрыты чальцамі экспедыцыі Дж. Кука. У 1798 г. на ім высадзіўся брытанскі мараплавец М. Фліндэрс, у гонар якога была дадзена сучасная назва. З канца XVIII ст. тут часова сяліліся паляўнічыя на кітоў.

У 1830 — 1847 гг. на востраве дзейнічала станцыя, дзе былі паселены абарыгены Тасманіі. Хаця пасля закрыцця станцыі, абарыгены былі зноў пераселены ў Тасманію, 16% сучасных астравіцян лічаць іх сваімі нашчадкамі. З канца XIX ст. на Фліндэрсе сяліліся мігранты з Тасманіі еўрапейскага паходжання. У 1903 г. быў створаны асобны муніцыпалітэт. 

У нашы дні насельніцтва займаецца сельскай гаспадаркай і абслугоўваннем турыстаў.

Зноскі
------

1. ↑  Flinders Island population growth bittersweet as residents unable to find housing

Спасылкі
--------

* Інфармацыя пра востраў Фліндэрс Архівавана 20 жніўня 2007.
* Сайт муніцыпалітэта вострава Фліндэрс Архівавана 17 верасня 2006.

|  |  |
| --- | --- |
| ⚙️   Тэматычныя сайты | DMOZ |
| Слоўнікі і энцыклапедыі | Вялікая каталанская · Britannica (онлайн) |
| Нарматыўны кантроль | BNF: 14437117q · LCCN: sh85049129 · VIAF: 315527022 |